Jean Pierre Serre
Jean Pierre Serre, f. 15.9.1926, fransk matematiker; professor i algebra og geometri ved Collège de France 1956-94. Serre har leveret betydningsfulde bidrag til algebraisk topologi og homologisk algebra, især vedrørende beregning af homotopigrupper ved spektralfølger. For dette arbejde modtog han i 1954 Fields-medaljen. Han har skrevet flere meget indflydelsesrige bøger inden for topologi og algebra. I 2003 modtog han Abelprisen.